VIGAN CITY – Kinuna ni Bise Gobernador Deogracias Victor Savellano a saan laeng a dagiti ili no di pay dagiti barangay ket maikkan iti oportunidad a mangitandudo iti pakabigbiganda a produkto a kayatda a parangpayaen.
Imbatad ni Savellano nga adda inisial a tulong nga ited ti gobierno probinsial kadagiti ili ken barangay tapno maparangpayada ti bukodda a produkto.
Nupay kasta, innayonna a saan koma nga agdepende dagiti barangay iti provincial government no di ket masapul nga adda counterparting tapno agballigi dayta a programa.
Dinakamat ti bise gobernador ti produkto a kalamansi ti Tagudin, partikular ti barangay Saoat a kasapulan a paadduen pay dagiti bumarangay tapno ad-adu pay ti paglakuanda.
“Saantayo koma nga agpatingga lattan iti agdama a mulatayo, masapul a paadduentayo pay,” kinuna ni Savellano idinto nga innayonna a ti puntiria daytoy ket dagiti agparpartuat iti juice manipud iti kalamansi.
No mapaadu dagiti mula a kalamansi, ammon dagiti negosiante no sadino ti papananda paggatangan a direkta, nakuna ti bise gobernador.#
ilo_Latn ilo_Latn ilo_Latn ilo_Latn ilo_Latn ilo_Latn